**גארי יורופסקי** (באנגלית: **Gary Yourofsky**; נולד ב-19 באוגוסט 1970 בדטרויט, מישיגן, ארצות הברית) הוא פעיל יהודי אמריקאי למען זכויות בעלי חיים וקידום טבעונות. פעילותו לוותה במעשים לא חוקיים, והוא ריצה עונש מאסר בכלא בקנדה.

חיים אישיים
-----------

יורופסקי נולד למשפחה יהודית בדטרויט שבמישיגן בארצות הברית. הוא מתאר את עצמו כילד מרדן, שאהב ספרות ולשון ושנא מתמטיקה, וזומן באופן קבוע למשרד המנהלת. הוא בעל תואר ראשון בעיתונות מאוניברסיטת אוקלנד במישיגן, ותואר בתקשורת רדיו.

עד גיל 25 הוא היה אוכל כל. כשהיה בן 23 לקח אותו אביו החורג, שעבד בקרקס, אל מאחורי הקלעים. יורופסקי מספר על שלושה פילים כבולים בשלשלאות מתנודדים במקומם בצורה נוירוטית, קוף נעול בכלוב אוחז בסורגים וצורח, ושני טיגריסים הולכים בעצבנות אנה ואנה בתוך כלוב זעיר. המראה טלטל אותו, "אכזריות הביטה בי בפנים, ידעתי שמשהו לא בסדר", הוא כתב. הוא התחיל לתהות גם על האכזריות בייצור המזון שהוא אוכל, ובמשך שישה שבועות ביקר במשחטת חזירים בדטרויט. הוא הגיע למסקנה שאינו יכול לגנות אכזריות כלפי פילים ולהתעלם מסבל בעלי חיים במשחטות, ועבר לצמחונות. שנה לאחר מכן ב-1996, הוא עבר לטבעונות והחל באקטיביזם למען בעלי חיים

קשריו עם בני משפחתו רופפים. הם מתנגדים לטבעונות ויורופסקי מכנה אותם "סייקו", משום שבמפגשים המשפחתיים הנדירים הם אינם מוכנים לוותר על מוצרים מהחי אפילו לארוחה אחת, כדי לסעוד יחד איתו. יורופסקי מעיד שחבר נעורים שלו שנשאר חברו הטוב ביותר, אינו טבעוני.

על זרועו הימנית יש קעקוע גדול של עצמו עוטה מסיכה ומחבק ארנב, וכיתוב בלטינית Praesto et persto – אני עומד בחזית ועומד נחוש.

יורופסקי אינו מוכן לקבל תשלום עבור הרצאותיו. ב-2016 נקלע למצוקה כלכלית ופנה לעזרתו של עדי גיל, פעיל זכויות בעלי חיים ישראלי אמריקאי בעל אמצעים.

יורופסקי נשוי לאריקה, גם היא פעילת זכויות בעלי חיים. לזוג אין ילדים.

ראשית פעילותו
-------------

ב-1996 ייסד את אגודת ADAPTT (Animals Deserve Absolute Protection Today and Tomorrow), ארגון של טבעונים המתנגד לכל שימוש בבעלי-חיים. בשנת 1997 פרץ לחוות פרוות בקנדה ושחרר ממנה 1,542 חורפנים. בעקבות מעשה זה נדון לשישה חודשי מאסר בפועל ונכלא ל-77 ימים בכלא הקנדי. הנזק הכלכלי שנגרם לחווה זו הוערך בכ-1.2 מיליון דולר. עקב פעילותו, יורופסקי נחשב ל"אישיות בלתי רצויה" בבריטניה ובקנדה. בין השנים 1997–2001 יורופסקי נעצר 13 פעמים, בגין עבירות בהן הפרת הסדר הציבורי ואיומים על עובדי עיריית דטרויט[דרוש מקור].

עבודתו ב-PETA
-------------

בתחילת 2002, יורופסקי התפטר מתפקידו כנשיא ADAPTT, בשל חובות כספיים. יום אחרי ששלח את מכתב ההתפטרות, הוא קיבל טלפון מאינגריד נווקירק, נשיאת PETA, אשר הציעה לו עבודה. במכתב פתוח שנשלח על ידי יורופסקי הוא תיאר את התרגשותו, וכתב: "לקבל שיחה או בקשה מאנגריד, זה כמו לקבל הצעה מהסנדק דון קורלאונה. זו הצעה שאי-אפשר לסרב לה".

יורופסקי הועסק על ידי PETA ודיבר על טבעונות בהרצאות מאורגנות לתלמידי חטיבות ביניים, בתי ספר תיכוניים ומכללות ברחבי ארצות הברית. לדבריו, בפני יותר מ-60,000 תלמידים. כמה מתומכיו של יורופסקי חשו שהחלטתו להצטרף לPETA הייתה בגידה בערכים, מפני שהוא הביע חוסר אהדה כלפי ארגונים גדולים לזכויות בעלי חיים, כולל זה האחרון אשר אליו הצטרף.

בשנת 2005 התעמת יורופסקי עם ארגון PETA ועזב את הארגון, שהפסיק את התמיכה הכספית בו.

התבטאויות ציבוריות
------------------

יורופסקי ידוע בהתבטאויות חריפות בתחום בעלי-חיים, בכללן הבעת תקווה לאונס ורצח של הצרכנים ושל העוסקים בתחום. יורופסקי גם הבהיר כי אינו רואה כל בעיה בהפעלת אלימות, כל עוד זאת מקדמת הבאת חברה טבעונית. דבר זה, בנוסף לפעילותו העבריינית בעבר הביא לביקורת כלפיו, הביקורות הגיעו מלא-טבעונים ומטבעונים כאחת.

בשנת 2005, בריאיון עם *The Abolition*‏
יורופסקי ביקר את הארגון למען בעלי חיים, Humane Society of the United States, ואת המדיניות של PETA, ואת נשיאתה, אינגריד ניוקירק.
בראיון זה יורופסקי אמר: "בעומק ליבי הייתי רוצה שמי שמעורב בפגיעה בבעלי-חיים יחווה בעצמו את אותה הפגיעה [...] כל אישה שמתלבשת בפרווה צריכה לסבול מאונס כה אכזרי, שיצלק אותה לתמיד וכל גבר שלובש פרווה יסבול מאונס-אנאלי כה אכזר שיישפכו מעיו". כאשר נשאל לגבי הביטוי הזה, השיב יורפסקי: "אני גאה בתמיכה באלימות כלפי אנשים רשעים שמגיע להם אותו רשע בחזרה".

יורופסקי הוזמן להרצות על "צמחונות אתית" באוניברסיטת דרום אינדיאנה באפריל 2007. פרופסור גלן קיסל גילה שיורופסקי אומר באתרו ש"הגיע הזמן לשחרר בכוח את בני משפחתנו החיות מהשובים שלהם, אפילו אם זה אומר לפצוע או להרוג מישהו במהלך הדברים" והציג את הדברים לראש האוניברסיטה. האוניברסיטה ביטלה את ההרצאה לאור כלליה הקובעים שמרצים חיצוניים לא יתמכו בפגיעה בחוק הפדרלי או חוקי המדינה.

השפעה ופעילות בישראל
--------------------

### ההרצאה

בהרצאה שאותה נשא יורופסקי במכון הטכנולוגי של ג'ורג'יה הוא מספר ללא עידון ואיפוק על המתרחש בתעשיות הבשר, החלב והביצים, הוא מתאר התעללות בבעלי החיים, ומקרין סרטון בן ארבע דקות שחושף בפני הצופים, לרובם בפעם הראשונה, את המציאות שמאחורי מוצרי המזון מהחי. לקראת תום ההרצאה הוא פונה אל שומעיו ושואל: "מה התירוץ שלכם עכשיו?"

ב-2010 נתקלו שני פעילים טבעונים, חובב אמיר ודניאל ארליך, בהרצאה של יורופסקי ביוטיוב. הם הוסיפו להרצאה כתוביות, בנו אתר בשם "ההרצאה הכי טובה שתראו אי פעם", והחלו להפיץ אותה ברשתות החברתיות. תוך ימים ספורים זכתה ההרצאה לאלפי צפיות, בהדרגה התחילו להגיע תרומות מאנשים שצפו בהרצאה, בעזרת פרסום בתשלום הפכה להרצאה הנצפית ביותר בישראל.

ההרצאה השפיעה על ישראלים רבים שהחליטו בעקבותיה לעבור לטבעונות, והיא אחד מציוני הדרך בהתקדמות הטבעונות בישראל.

בהרצאה מבקר יורופסקי אכילת מזון מהחי מבחינה מוסרית, ומציין גם הבטים ביולוגיים ואקולוגיים. בין היתר הוא טוען שעל אנשים מופעלות מניפולציות פרסומיות רחבות היקף המעודדות אותם לצרוך מוצרים מהחי.
  
יורופסקי מפשיט מזון מהחי מהצורה הנייטרלית שבה תופסים אותו כמוצר על המדף, ועושה אנלוגיה בין דבש לקיא, ובין ביצה למחזור נשי משום שבביצה נמצא תא המין הנקבי. ההשפעה של ההרצאה עוררה גל ביקורות עליה, ואחת הביקורות הפופולריות התייחסה לאנלוגיה בין ביצה למחזור כטענה מדעית ופירטה את ההבדל בין אישה לבין תרנגולת. כמו כן הושמעה מפי מתנגדים ביקורת על טענתו לפיה מבחינה פיזיולוגית האדם הוא הרביבור.

### הביקור בישראל

יורופסקי ביקר בישראל בספטמבר 2012 ובמסגרת ביקורו נערכה אודותיו כתבה בחדשות ערוץ 2. הרצאות שנקבעו ליורופסקי בבתי ספר ממלכתיים במסגרת ביקורו בוטלו בהוראת משרד החינוך‏. יורופסקי חזר למסע הרצאות בישראל בדצמבר 2013, וגם אז לא התיר לו משרד החינוך להרצות בבתי ספר.

במסגרת תוכנית התחקירים "המערכת" של מיקי חיימוביץ', שעסקה בעליית הצמחונות-טבעונות, הופגשו בהפתעה יורופסקי ואראל סג"ל. לדברי סג"ל, כאשר ראה יורופסקי שסג"ל לבוש במעיל עור, הוא איחל לו שיאנסו אותו, את אשתו ואת ילדיו, ותקף אותו באלימות פיזית. מפיק התוכנית אמר, כי יורופסקי התנהג כבריון והם לא ישדרו את הקטע. בעקבות זאת בוטלו הרצאותיו המתוכננות של יורופסקי באוניברסיטת בר-אילן ובאוניברסיטת אריאל. יורופסקי עצמו טען כי עשה זאת מהגנה עצמית. נגד יורפסקי הוגש כתב אישום, אולם אחרי שעזב את ישראל. בית המשפט פסק על חילוט הערבות ומחיקת כתב האישום.

ראו גם
------

* זכויות בעלי חיים

קישורים חיצוניים
----------------

ויקישיתוף מדיה וקבצים בנושא **גארי יורופסקי** בוויקישיתוף
* 

* אתר האינטרנט הרשמי של גארי יורופסקי
* גארי יורופסקי, ברשת החברתית פייסבוק

* גארי יורופסקי, ברשת החברתית אקס (טוויטר)

* גארי יורופסקי, ברשת החברתית אינסטגרם

* גארי יורופסקי, סרטונים בערוץ היוטיוב

כתבות בתקשורת
* קטע קול גיבור תרבות, באתר כאן – תאגיד השידור הישראלי - תוכנית רדיו המוקדשת כולה לגארי יורופסקי ולנושא הטבעונות, בהגשת ד"ר דן ערב, ד"ר דוד גורביץ' ויונתן גת
* אביב לביא, בשידור חי: התורה של גארי יורופסקי, באתר nrg‏, 28 באוקטובר 2011
* לי אברמוביץ', ‏טבעוניות - לא רק טרנד, באתר ‏מאקו‏, 14 ביולי 2012
* נעמי דרום, מהפייסבוק לישראל: האקטיביסט גארי יורופסקי ינסה להפוך אותנו לטבעונים, באתר הארץ, 3 באוגוסט 2012
* ירון רוולסצ'י‏, ספיריטס: טבעוני עילאי ומתנשא, באתר וואלה!‏, 21 באוגוסט 2013
* אתר למנויים בלבד יובל נח הררי, יובל נח הררי משוחח עם גארי יורופסקי על טבעונות, מיליטנטיות ועתיד האנושות, באתר הארץ, 16 באוקטובר 2013

ביקורת
* ארז גרטי (מכון דוידסון לחינוך מדעי), "על טבעונות, הרצאות טובות ומדע" (סקירה מדעית ביקורתית של ההרצאה של יורופסקי) חלק א, חלק ב, חלק ג.
* אלקנה שור, יורופסקי מוכיח: הטבעונים צמאים לדם, nrg מעריב, 9 בדצמבר 2013
* עומר דוסטרי‏, האם זהו האיש האלים ביותר שתראו אי פעם?, באתר וואלה!‏, 10 בדצמבר 2013

שונות
* אתר ישראלי המוקדש להרצאתו של גארי יורופסקי (בעברית)
* האתר הרשמי של גארי יורופסקי בישראל - אנגלית
* דף הפייסבוק הרשמי של גארי יורופסקי

הערות שוליים
------------

1. ↑  אתר Care2
2. 1 2  ריאיון עם של גארי יורופסקי עם קובי מידן בתוכנית חוצה ישראל, דצמבר 2013
3. ↑  ביוגרפיה של גארי יורופסקי באתר ADAPTT]
4. ↑  [
 Telling it as it is]
5. ↑  אתר למנויים בלבד יובל נח הררי, יובל נח הררי משוחח עם גארי יורופסקי על טבעונות, מיליטנטיות ועתיד האנושות, באתר הארץ, 16 באוקטובר 2013
6. ↑  יורופסקי על תפקיד המשפחה בקשר לפעילות למען בעלי חיים
7. ↑  The lonely life of an animal rights activist in the Midwest
8. ↑  כך לפי ראיון שערך עם קובי מידן מופיע ביו טיוב
9. ↑  אתר הבית של גארי יורופסקי
10. ↑  Platt, Teresa (2002-07-19). "PeTA and the Making of a Conflict Industrialist: Gary Yourofsky Finally Lands a 'Job'". Fur Commission USA. אורכב מ-המקור ב-2012-05-11. נבדק ב-2012-05-10. Getting a call and/or a request from Ingrid is like getting a call from the Godfather's Don Corleone. It's an offer one can't refuse.
11. ↑  Carnell, Brian (2002-05-29). "PETA Puts Supporter of Violence on Its Payroll". AnimalRights.Net. אורכב מ-המקור ב-2012-05-11. נבדק ב-2012-05-10. I used to be flat-out vituperative when it came to PETA and other groups who didn’t do things my way. But last year I started to realize that my acrimony was wrong and wasteful...
12. ↑  אתר target of opportunity
13. ↑   מכתב לשר החינוך גדעון סער.
14. 1 2  Claudette Vaughan, The Gary Yourofsky Interview, The Abolitionist (ארכיון)  

הציטוט במקור: "Every woman ensconced in fur should endure a rape so vicious that it scars them forever. While every man entrenched in fur should suffer an anal raping so horrific that they become disembowelled."
15. ↑  "My conversation with Gary Yourofsky". אורכב מ-המקור ב-2012-07-20. נבדק ב-2012-04-29. I am a proud advocate of violence as EVIL people deserve NOTHING but evil in return.
16. ↑  Kissel, Glen (2007-04-16). "University of Southern Indiana Turnaround". Accuracy in Academia. I examined Yourofsky's website, and found he supports murder and violence as part of his animal rights activism
17. ↑  Laksin, Jacob (2007-04-19). "Animal Rights Extremism Meets Academia". FrontPage Magazine. OCLC 47095728. אורכב מ-המקור ב-2013-12-11. נבדק ב-2012-04-29. Kissel emailed USI Provost Linda Bennett several statements by Yourofsky justifying violence and illegal activity.
18. ↑  סרטונים הסרטון בהרצאה של גארי יורופסקי - החזית לשחרור בעלי חיים
19. ↑  ההודעה הראשונה על פרסום ההרצאה עם כתוביות בעברית, פורום צמחונות וטבעונות בתפוז.
20. ↑  סרטון הרצאת גארי במכון הטכנולוגי של ג'ורג'יה (בעברית)
21. ↑  נעמי דרום, מהפייסבוק לישראל: האקטיביסט גארי יורופסקי ינסה להפוך אותנו לטבעונים, באתר הארץ, 3 באוגוסט 2012
22. ↑  בשידור חי: התורה של גארי יורופסקי, nrg, 28 באוקטובר 2011
23. ↑  ארז גרטי (מכון דוידסון לחינוך מדעי), "על טבעונות, הרצאות טובות ומדע", ראו ב#קישורים חיצוניים.
24. ↑  דנה ויס, ‏הכירו: חברם הטוב ביותר של החיות, באתר ‏מאקו‏, 7 בספטמבר 2012
25. ↑  nrg מעריב, יורופסקי: "התנ"ך מעורר יותר רגש מרצח חיות", באתר nrg‏, 9 בספטמבר 2012 - בסוף הכתבה מדווח כי משרד החינוך ביטל את הרצאותיו של יורופסקי.
26. ↑  איל מגד, זהירות, תכנים קיצוניים, באתר הארץ, 7 בספטמבר 2012 - טור דעה בעיתון "הארץ" אודות ביטול הרצאותיו של יורופסקי.
27. ↑  מכתב לשר החינוך, גדעון סער, בנושא גארי ירופסקי
28. ↑  דפנה ליאל, ‏משרד החינוך נגד גורו הטבעונות: לא יתיר לגארי יורופסקי להרצות בבתי הספר, באתר ‏מאקו‏, 3 בדצמבר 2013
29. ↑  גורו הטבעונות גארי יורופסקי בחדרה: "הוציאו עצמכם ממעגל האלימות" (יש גם הסבר של נציגה ממשרד החינוך)
30. ↑  אראל סג"ל, ההתנהגות החייתית של גורו הטבעונות, nrg מעריב, 8 בדצמבר 2013.
31. ↑  דוד אברהם‏, אראל סגל VS המערכת: הגיש תלונה במשטרה נגד יורופסקי על תקיפה, באתר וואלה!‏, 8 בדצמבר 2013
32. ↑  דוד אברהם‏, שי גולדן על תקרית אראל סג"ל: "לא נשדר את הקטע, יורופסקי נהג כמו אידיוט", באתר וואלה!‏, 09 בדצמבר 2013
33. ↑  nrg מעריב, בוטלה הרצאתו של גארי יורופסקי באוני' בר אילן, באתר nrg‏, 8 בדצמבר 2013
34. ↑  רעות וילף, המגמה נמשכת: באריאל ביטלו הרצאת יורופסקי, באתר nrg‏, 9 בדצמבר 2013
35. ↑  גארי יורופסקי מואשם בתקיפת אראל סג"ל -
36. ↑  גארי יורופסקי הואשם בתקיפת העיתונאי אראל סג"ל -
37. ↑  אורן פרסיקו, דחיפה ב-2,000 שקל, באתר העין השביעית, 8 בינואר 2015